《南浦·又题白门行旅图》
清代·杨葆光

天涯碌碌，听当风、画角正悲鸣。路上行人多少，若个感秋砧。

伴得客怀寂寞，只山头、不肯断青青。定苍茫、相吊六朝，尘梦惆怅粉和金。

却笑蹇驴破晓，早迢迢、孤店接长城。无数秋林摇曳，藏得雉媒深。

紫盖黄旗何处也，豪情付与乱虫声。问归休、指点西风，前路可分明。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。